Operátori neumožňujú pridanie kariet do skupín. Pýtali sme sa, z akého dôvodu.
Na našom trhu pôsobia predplatené karty Juro pod Telekomom a FunFón pod Orangeom. Aj keď sú to naoko oddelené značky produktov, všetko k nim zabezpečujú títo operátori.
Rovnaké je to aj pri vlastníckej štruktúre – sú plne v rukách Telekomu a Orangeu. Provideri ale tieto čísla nedovoľujú pridať do vernostných skupín Magenta 1 a Navzájom zadarmo. Hlavnou výhodou oboch skupín je bezplatná komunikácia medzi členmi. Okrem toho Telekom umožňuje aj darovanie nevyužitých dát z paušálu ďalším členom.
Zaujímalo nás teda, prečo takéto umelé obmedzenie operátori majú pri vernostných skupinách.
"Juro karty sú určené pre iný typ zákazníka a ten nevyhľadáva komplexné riešenia ako Magenta 1 Skupina. Je určený pre nenáročného zákazníka, ktorý volá, datuje či esemeskuje v menšej miere," tvrdí hovorca Telekomu Michal Korec. Zároveň dodáva, že zmenu v tomto ohľade zatiaľ nechystá.
Záujemcom o členstvo vo vernostnej skupine odporúča prechod na predplatenú Easy kartu alebo mesačný paušál.
Ani FunFón
Rovnaké obmedzenie je aj pri kartách FunFón od Orangeu. Operátor hovorí, že to je benefit pre iných klientov.
"Vzájomná bezplatná komunikácia v rámci skupiny Navzájom zadarmo je benefit pre zákazníkov s paušálom a Prima kartou. FunFónisti majú iné výhody," odkázala hovorkyňa Orangeu Alexandra Piskunová. Zároveň dodala, že keby sa niečo v tejto súvislosti menilo, spoločnosť bude o tom informovať.